als_Latn dik_Latn sag_Latn
Komandanti nga Shqipëria që drejtoi Brigadën 153 në malësinë e Gollakut, Adem Shehu, ka përmendur disa nga kontributet e drejtpërdrejta të shtetit shqiptar në luftën e Kosovës.
Duke evokuar kujtimet prej kyçjes në radhët e Ushtrisë Çlirimtare të Kosovës, njohjet e tij me veprimtarë kosovarë si Fatmir Humolli e të tjerë, oficeri nga Tirana sjell momentet kur në kontigjentin e vullnetarëve vinin djem nga jugu i Shqipërisë, por edhe nga vendet perëndimore.
“Lufta nxori gjeneralët, dëshmorët dhe heronjtë e këtij kombi. Ne nuk trashëguam një ushtri të mirëfilltë, por ushtria u krijua nën rrethim dhe në luftime të përditshme”, thotë Shehu në intervistën për portalin Konica.al.
Ai kujton se në luftën e fundit ‘Ushtrisë Çlirimtare të Kosovës iu bashkuan 157 vullnetarë nga Republika londineze e Shqipërisë, prej të cilëve 49 ranë dëshmorë’.
Në vazhdim të intervistës, komandanti që fitoi zemrat dhe mendjet e banorëve të fshatrave të Gollakut në verilindje të Prishtinës, tregon se si luftëtarët e brigadës së tij në fshatin Zlash ishin në gatishmëri të plotë dhe pozicione luftimesh.
Shehu përmend edhe veprimet e para luftarake me forcat serbe, ku brigada 153 sulmoi makinën me të cilën endej zëvendësshefi i UDB-së serbe në Kosovë.
Ai nuk harron të rikujtojë momentet e vështira të ofensivës serbe, ku luftëtarët e UÇK-së arritën të përballonin sulmin e një ushtrie superiore në numër dhe armatime.
“Momente të vështira dhe krenare janë në ofensivën e 18 prillit, ku arritëm të përballojmë 10-12 mijë forca të një ushtrie të rregullt”, thotë ai.
Entuziazmi i popullatës së Gollakut për komandantin nga Tirana ishte i madh, dhe banorët e këtyre fshatrave do të ofronin logjistikë të përhershme jo vetëm për brigadën, por edhe për popullatën e shpërngulur nga Prishtina dhe Besiana.
“Pata fatin që luftova në Gollak për faktin që nuk pati asnjë vëllavrasje, asnjë përdhunim, asnjë ‘prerje në besë’ dhe çdo familje e Gollakut ishte bazë e luftës dhe mjekimit të varrëve që morën djemtë gjatë luftimeve”, kujton Shehu.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn